Oud-Eskom-hoof: ‘Ek is aangesê om Gupta-broer te ontmoet’Brian Dames Brian Dames, voormalige hoof van Eskom, het Woensdag gesê hy is deur ‘n raadgewer van Malusi Gigaba, minister van finansies, aan een van die Gupta-broers voorgestel. Dames het tydens die parlementêre ondersoek na staatskaping gesê hy is tydens dié ontmoeting gedruk om steenkoolkontrakte aan die Gupta-familie toe te staan. “Ek is deur ŉ ministeriële raadgewer gevra om met hulle te vergader,” het Dames gesê in antwoord op ŉ vraag van Natasha Mazzone, DA-LP. Zukiswa Rantho, voorsitter van die portefeuljekomitee oor openbare ondernemings, het hom gepols om die naam van die minister en sy raadgewer te verskaf. Dames het geantwoord dat dit minister Gigaba was en die raadgewer moontlik Siyabonga Mahlangu was. “Hy het die vergadering gereël waarvan ek deel was; dit was ŉ baie vreemde vergadering.” Dames het vertel iemand wat hy “aanneem een van die Gupta-broers is” het drie versoeke tydens die vergadering gemaak ná hy vir hom gesê het: “Ons dink ons kan saam met jou werk.” Volgens Dames was sy antwoord aan Mahlangu dat hy in die vervolg nie dié tipe ontmoetings sal duld nie. “Ek het gesê: ‘Jy sal nie weer daai mense na my toe bring nie’.” Dames was van 2010 tot 2014 uitvoerende hoof by Eskom. Gigaba was destyds minister van openbare ondernemings.